Maskervervaardigers moet opdok ná ‘astronomiese’ prysverhogings  Argieffoto ter illustrasie (Foto: Unsplash) Die mededingingskommissie het bevind dat twee maatskappye die pryse van gesigsmaskers onbehoorlik opgestoot het, en dié twee moet nou ŉ boete van R1,7 miljoen betaal. Maroela Media het vroeër berig dat die kommissie die sustersmaatskappye Sicuro Safety CC en Hennox Supplies na die mededingingstribunaal verwys het nadat daar bevind is dat dié maatskappye se prys vir filtreringsmaskers tydens afsondering met meer as 900% toegeneem het. “Die twee ondernemings kon nie die kommissie van ŉ behoorlike rede vir dié toename in prys voorsien nie,” het die kommissie vroeër die week gesê. Die maatskappye het intussen erken dat hulle, strydig met die regulasies van die Verbruikerswet, hul winsmarges op gesigsmaskers in Maart opgestoot het. Hulle het gevolglik met die kommissie ooreengekom om ŉ boete van R1,7 miljoen te betaal. R1,5 miljoen hiervan is ŉ administratiewe boete en R200 000 word aan die regering se Solidarity Fund geskenk. Die maatskappye het ook ooreengekom om onmiddellik op te hou om buitensporige pryse vir die maskers te vra, om hul winsmarges op die maskers te verlaag en te verseker dat hul winsmarges op alle maskers nie ŉ maksimum grens sal oorskry, soos vooraf ooreengekom, tydens die duur van die ramptoestand nie. Hulle moet ook binne 14 dae van die bevestiging van die bevel ŉ verklaring aan alle bestuurspersoneel en werknemers van Sicuro en Hennox uitreik waarin die besonderhede van die skikking saamgevat word.